
Temeljem članka 86. Zakona o prostornom uređenju („Narodne novine“ broj 153/13) i članka 50. Statuta Grada Buja ("Službene novine Grada Buja", broj 11/09, 05/11, 11/11 i 03/13), Gradsko vijeće Grada Buja na sjednici održanoj  dana 01. rujna 2016. godine donosi

ODLUKU
o izradi Urbanističkog plana uređenja naselja Mužolini Gornji
OPĆE ODREDBE

Članak  1.

Donosi se Odluka o izradi Urbanističkog plana uređenja naselja Mužolini Gornji (dalje: Plan), radi detaljne razrade prostorno – programskog rješenja uređenja građevinskog područja naselja Mužolini Gornji, definiranog Prostornim planom Grada Buja (Službene novine grada Buja broj 02/05, 10/11, 01/12 i 5/15).

Članak 2.

Odlukom se utvrđuje pravna osnova za izradu Plana, obuhvat, ocjena stanja u obuhvatu, ciljevi i programska polazišta Plana, način pribavljanja stručnih rješenja, vrsta i način pribavljanja podloga, popis tijela i osoba određenih posebnim propisima koja izdaju zahtjeve za izradu Plana iz područja svog djelokruga i drugih sudionika koji će sudjelovati u izradi, rokovi za izradu, te izvori financiranja izrade Plana.

Članak  3.

Nositelj izrade, odgovoran za postupak izrade i donošenja Plana, je Grad Buje. Postupak izrade i donošenja Plana vodit će Upravni odjel za prostorno uređenje i upravljanje gradskom imovinom Grada Buja. Odgovorna osoba je Pročelnica.

PRAVNA OSNOVA

Članak  4.

Pravna osnova za izradu i donošenje Plana utvrđena je člankom 86. Zakona o prostornom uređenju („Narodne novine“ broj 153/13). 

Plan se izrađuje u skladu s odredbama Zakona i Pravilnika o sadržaju, mjerilima kartografskih prikaza, obveznim prostornim pokazateljima i standardu elaborata prostornih planova (»Narodne novine« broj 106/98., 39/04., 45/04. - ispr. 163/04.).

OBUHVAT PLANA

Članak  5.

Područje koje je predmet ovoga Plana utvrđuje se ovom Odlukom i jednako je obuhvatu građevinskog područja naselja Mužolini Gornji. Predmetno područje čini dio statističkog naselja Krasica i katastarske općine Krasica.
RAZLOG DONOŠENJA PLANA

Članak  6.

Razlog za donošenje predloženog Plana je u omogućavanju privođenja namjeni i stvaranje preduvjeta za uređenje građevinskog područja naselja Mužolini Gornji, čime će se istovremeno pridonijeti uređenju cjelokupnog područja Grada Buja.

Inicijativu za izradu Plana podnijeli su jedni od vlasnika zemljišta unutar obuhvata Plana.
OCJENA STANJA U OBUHVATU PLANA

Članak 7.

Zahvat za koji se izrađuje Plan čini građevinsko područje naselja, ukupne površine 3,57 ha, od čega je samo oko 0,35 ha izgrađeno.

Područje koje je predmet ovog Plana samo djelomično nije opremljeno infrastrukturom. Privođenje cjelokupnog prostora planiranoj namjeni zahtijevati će preispitivanje potrebnih kapaciteta infrastrukture.

CILJEVI I PROGRAMSKA POLAZIŠTA PLANA
Članak 8.

Ciljevi izrade ovoga plana su omogućavanje racionalnog planiranog razvoja na svim dijelovima Grada Buja namijenjenim za izgradnju, pa tako i na području obuhvata ovoga Plana. 

Plan će utvrditi raspored javnih površina i namjena za potrebe korisnika prostora, osigurati racionalno gospodarenje površinama u građevinskom području i odrediti zakonom propisane lokacijske uvjete za građenje u obuhvatu Plana, te predvidjeti kapacitete i dati tehničke mogućnosti priključivanja na infrastrukturne mreže. 

POPIS POTREBNIH STRUČNIH PODLOGA POTREBNIH ZA IZRADU PLANA

Članak 9.

Za potrebe izrade Plana izraditi će se odgovarajuća topografsko katastarska geodetska podloga, dok izrada posebnih stručnih podloga nije planirana. U izradi Plana će se koristiti raspoloživa dokumentacija prostora te podaci, planske smjernice i propisani dokumenti, koje će iz područja svog djelokruga osigurati tijela i osobe određeni posebnim propisima. 

Za potrebe izrade Plana Nositelj izrade će stručnom izrađivaču Plana dostaviti geodetsku podlogu i raspoloživu dokumentaciju prostora.
NAČIN PRIBAVLJANJA STRUČNIH RJEŠENJA

Članak 10.

Stručno rješenje Plana izradit će stručni izrađivač Plana.

POPIS TIJELA I OSOBA ODREĐENIH POSEBNIM PROPISIMA, KOJA DAJU ZAHTJEVE ZA IZRADU PLANA IZ PODRUČJA SVOG DJELOKRUGA, TE DRUGIH SUDIONIKA U IZRADI  PLANA

Članak 11.

Tijela i osobe, određeni posebnim propisima, koji za potrebe izrade Plana dostavljaju prethodne zahtjeve, podatke, planske smjernice i propisane dokumente / u daljnjem tekstu:  Zahtjevi /, te sudjeluju u postupku izrade Plana su :

- Državna uprava za zaštitu i spašavanje, Područni ured Pazin,

- Ministarstvo unutarnjih poslova, PU Istarska, Sektor upravnih, inspekcijskih i poslova civilne zaštite
- Ministarstvo kulture RH, Uprava za zaštitu kulturne baštine, Konzervatorski odjel u    

  Puli,

- HEP–distribucija d.o.o. Zagreb, Pogon Buje, 

- Istarski vodovod d.o.o. Buzet,

- Hrvatske vode, VGO Rijeka,

- Hrvatska agencija za poštu i elektroničke komunikacije, 

- Istarska županija, Županijska uprava za ceste

- Istarska županija, Zavod za prostorno uređenje

- Istarska županija, Upravni odjel za održivi razvoj

- Ministarstvo zaštite okoliša i prirode

- Hrvatske šume

- Ministarstvo poljoprivrede

- Hrvatske ceste

Primjenom članka 90. Zakona, navedena tijela i osobe pozvati će se da u roku od 30 dana dostave Zahtjeve.

Dostavljeni Zahtjevi moraju sadržavati podatke, planske smjernice i propisane dokumente. U dostavljenim Zahtjevima moraju se navesti posebni propisi iz područja djelokruga, te odredbe tih propisa, stručni i ostali dokumenti na kojima se temelje Zahtjevi.

Ukoliko Zahtjevi ne budu dostavljeni u roku smatrat će se da Zahtjeva nema.

Ukoliko se u tijeku izrade i donošenja Plana pojave novi Zahtjevi ili posebni uvjeti, temeljem Zakona ili drugih posebnih zakona ili podzakonskih akata, iste će Nositelj izrade i stručni izrađivač Plana razmotriti, te prihvatiti ili odbiti uz obrazloženje, temeljem ovog članka Odluke. 

ROK ZA IZRADU PLANA, ODNOSNO NJEGOVIH POJEDINIH FAZA I ROK ZA PRIPREMU ZAHTJEVA


Članak 12.
Ovom Odlukom daju se najduži i/ili Zakonom propisani rokovi za izradu pojedinih faza u postupku izrade i donošenja Plana:

·
Dostava Zahtjeva od strane tijela i osoba, određenih posebnim propisima: 30 dana od dana zaprimanja Odluke s pozivom za dostavu Zahtjeva,

·
Utvrđivanje izrađivača Plana: najkasnije do dana zaprimanja Zahtjeva,

·
Dostava Nacrta prijedloga Plana za Javnu raspravu: najkasnije 60 dana od dana dostave geodetske podloge, planske dokumentacije i Zahtjeva izrađivaču Plana, 
·
Utvrđivanje Prijedloga za Javnu raspravu, Javni uvid: 30 dana,

·
Izrada Izvješća o javnoj raspravi: 15 dana od okončanja javne rasprave i javnog uvida,

·
Dostava Nacrta konačnog prijedloga Plana: najviše 30 dana od dostave Izvješća o javnoj raspravi izrađivaču Plana,

·
Utvrđivanje Konačnog prijedloga Plana: 7 dana po proteku roka iz prethodne točke,

·
Donošenje Plana na Gradskom vijeću.

Ukoliko iz objektivnih razloga dođe do produženja ili smanjenja trajanja pojedine faze, ostali rokovi se pomiču uz obrazloženje, ali se ne mijenja trajanje pojedine faze sve sukladno ovom članku Odluke. 

Rokovi određeni odredbama Zakona ne mogu se mijenjati.

IZVORI FINANCIRANJA IZRADE PROSTORNOG PLANA

Članak 13.

Sredstva za izradu Plana osigurat će vlasnik zemljišta na području obuhvata Plana, tvrtka „Vesta Razvoj“ d.o.o. Sukladno članku 168. Zakona o prostornom uređenju, investitor izrade Plana će osigurati stručnog izrađivača Plana.
ZAVRŠNE ODREDBE

Članak 14.

Ova Odluka će se objaviti u Službenim novinama Grada Buja.

Nakon objave ove Odluke, Nositelj izrade će obavijestiti javnost o izradi Plana na mrežnim stranicama Grada Buja i Istarske županije, te kroz informacijski sustav putem Hrvatskog zavoda za prostorni razvoj.

Članak 15.

Ova Odluka stupa na snagu osmog dana od dana objave u Službenim novinama Grada Buja.

Klasa: 350-02/16-01/08
Urbroj: 2105/01-02-16-4
Buje, 01. rujna 2016. godine

